ועדת העבודה, הרווחה והבריאות, כנסת 20, פרוטוקול מספר 884, 2018-11-19 09:09

אלי אלאלוף: בוקר טוב לכולם, השעה 9:09, אז אנחנו יכולים להתחיל.

אלי אלאלוף: היום אנחנו ב-19.11.2018, י"א בכסלו התשע"ט והשעה כפי שאמרתי, 09:09 כמעט.

אלי אלאלוף: יש לנו דיון מהיר בהצעה של מספר חברות כנסת שכולן תקועות בפקק, כי תל אביב זה תמיד יותר רחוק מבאר שבע כפי שאתם יודעים.

אלי אלאלוף: יש פה הצעה של מיכל רוזין, רויטל סויד, חברת הכנסת תומא סלימאן, חברת הכנסת מירב בן ארי ותמנו פנינה.

אלי אלאלוף: לא הציעו לי להצטרף.

אלי אלאלוף: הייתי מצטרף בשמחה, כי הנושא הזה הוא מאוד חשוב.

אלי אלאלוף: אני לא מבין למה אחרי שנלחמים כדי להשיג תקציבים, לעשות חוק, לשלב בין המשרדים הרלוונטיים, לא מפעילים את התקציב.

אלי אלאלוף: אני אשמח לשמוע את זה ממשרד הרווחה שיגידו לנו איפה אנחנו עומדים.

אלי אלאלוף: אני באמת רוצה להודות לקרן הידידות של טורונטו שהיא מריצה את זה שבע שנים.

אלי אלאלוף: באמת לברך אתכם קודם כול על המאמץ הזה שעשיתם.

אלי אלאלוף: משרד הרווחה יגיד לנו למה המצב הוא כזה.

אלי אלאלוף: כן, בבקשה.

חגי מויאל: חגי מויאל, מנהל תחום אלימות במשפחה, בקהילה, משרד הרווחה.

חגי מויאל: לגבי הסטטוס של המכרז, המכרז אמור היה להתפרסם לפני שבועיים.

חגי מויאל: בגלל איזו תקלת ניסוח שלמזלנו עלינו עליה לפני כן והיא הייתה תוקעת את התהליך המכרזי, זה מתעכב ברגע זה אבל אני משער שעד סוף החודש המכרז ייצא לפרסום.

אלי אלאלוף: כמה זמן כתבתם את המכרז?

חגי מויאל: אנחנו עוסקים במכרז הזה כבר שנה וחודשיים.

אלי אלאלוף: שנה וחודשיים ובסוף מוצאים תקלה שמאריכה עוד פעם?

חגי מויאל: כן.

חגי מויאל: אם אני אומר בכנות, הייתה איזו תקלה שטוב שעלינו עליה, כי אם לא זה היה מעכב.

אלי אלאלוף: אתה יכול להסביר לי מה התקלה הייתה?

חגי מויאל: משהו בתחום של תשלומים, של צורת העברת כספים, תשלומים לספק.

אלי אלאלוף: זה אחר כך אי אפשר בצורה טכנית לתקן?

חגי מויאל: תיקנו את זה עכשיו ומוציאים את זה.

אלי אלאלוף: אז למה עוד חודשיים?

חגי מויאל: לא, לא, אני אומר שעד סוף החודש הזה זה יפורסם.

אלי אלאלוף: תוך כמה זמן זה מעשי אחרי הפרסום?

חגי מויאל: זה יוצא להתייחסויות של הספקים.

חגי מויאל: זה יחזור אלינו עם שאלות.

אלי אלאלוף: כמה חודשים?

חגי מויאל: האמת, בנושא הזה אני מה זה לא בקיא בתהליך הטכני.

אלי אלאלוף: אתה לא בקיא בתהליך הטיפול בנשים מוכות?

אלי אלאלוף: זה הדבר שצריך להדאיג אותך.

אלי אלאלוף: אם אתה משאיר את זה ככה, עם הזמן, אז נשים מוכות לא יקבלו את מה שמגיע להן.

חגי מויאל: אני אומר שאני לא בקיא בתהליך הטכני של התנהלות המכרז מהרגע שהוא יוצא.

אלי אלאלוף: אני שאלתי פקיד ואני גאה להיות פקיד בעבר.

אלי אלאלוף: אני הייתי יודע את כל פרטי הפרטים של כל דבר שקשור בתוכניות שלי.

אלי אלאלוף: כדאי שתלמדו את זה.

חגי מויאל: אני פשוט נזהר מלהגיד בגלל שהתהליכים האלה הם תהליכים בירוקרטיים שלוקחים זמן.

חגי מויאל: אני לא רוצה לא לעמוד באמירה שלי לגבי לוחות הזמנים.

אלי אלאלוף: אבל איך אתה תדע שמכינים לך איזו תקלה כדי שהנושא לא ייצא לפועל?

חגי מויאל: אני קודם כול מעורב בזה במשך כל השנה הזו.

חגי מויאל: אני מלווה את היציאה של המכרז הזה.

חגי מויאל: ברור לי שהוא הולך לצאת תוך שבועיים, עושים לו רק איזה תהליך של הנגשה שהוא תהליך טכני ולאחר מכן הוא יפורסם.

חגי מויאל: הוא עבר את כל התהליכים הנדרשים במשרד הרווחה.

חגי מויאל: זה אכן לקח יותר זמן ממה שציפינו.

חגי מויאל: אנחנו קיווינו להוציא את המכרז הזה בתקופה יותר קצרה.

אלי אלאלוף: ומתי לדעתך אחרי כל התקלות והתיקונים ניתן ליישם אותו?

חגי מויאל: אני לא רוצה להתחייב בלוחות זמנים.

אלי אלאלוף: מה באת לעשות?

חגי מויאל: אני לא רוצה להתחייב.

חגי מויאל: לתהליך של מכרז יש את התהליכים שלו אבל אני מעריך שבפברואר 2019 הספק כבר יוכל להתחיל לעבוד.

אלי אלאלוף: אתם לא יודעים שהנושא שאתם מטפלים בו הוא נושא אקוטי, בהול, דחוף, שהנשים סובלות מחוסר תקצוב שלהן, מחוסר הפעלת התוכנית שאתה אמור להפעיל?

חגי מויאל: לא רק שאנחנו יודעים שזה אקוטי, משרד הרווחה מוביל עכשיו ובשנים האחרונות את כל התהליך גם של הוועדה הבין-משרדית וגם של העבודה הטיפולית ברשויות המקומיות.

חגי מויאל: אני לא חושב שאפשר לבקר את משרד הרווחה ברמה הטיפולית וברמת השירותים הניתנים.

אלי אלאלוף: אתה מכיר את המושג "שורה אחרונה"?

אלי אלאלוף: זה לא מופעל.

חגי מויאל: השירות הזה לא מופעל, זה נכון.

אלי אלאלוף: אז מה טוב בכל זה?

אלי אלאלוף: כל הישיבות האלה מיותרות.

אלי אלאלוף: הן אמורות לשרת מטרה אחת, הנשים שזקוקות להחלטות שלכם.

אלי אלאלוף: כל זה לא מעניין, שאתם יושבים.

אלי אלאלוף: שם למעלה לא יספרו לכם את זה.

אלי אלאלוף: יספרו לכם על זה שנשים ממשיכות לסבול.

אלי אלאלוף: תבינו את זה.

אלי אלאלוף: כל התירוצים שיושבים, ודיברנו ועשינו תיאום, זה בולשיט, סליחה על הביטוי בערבית המרוקאית שלי.

אלי אלאלוף: זה לא פייר.

אלי אלאלוף: יש פה אוכלוסייה שבמקרה אני גם מכיר אותה טוב, שהיא סובלת.

אלי אלאלוף: כל גרוש חשוב לה, כל טיפול חשוב לה, כל התמודדות חשובה לנו כאזרחים ואנחנו נמצאים בתהליך שמתמשך שנה וחודשיים ואולי עוד חודשיים, ואם ימצאו ששכחו איזה פסיק בשורה ה-17, אז עוד פעם חודשיים?

אלי אלאלוף: חבר'ה, תיקחו אחריות על עצמכם.

אלי אלאלוף: זהו?

חגי מויאל: זה בעניין המכרז.

אלי אלאלוף: ומה קורה חוץ מהמכרז?

חגי מויאל: בנושא של טיפול באלימות?

אלי אלאלוף: כן.

חגי מויאל: קודם כול קורים הרבה דברים.

חגי מויאל: מחר תוצג כל העשייה של משרדי הממשלה בתחום הזה של האלימות במשפחה, בוועדה בכנסת.

חגי מויאל: קורים הרבה דברים.

חגי מויאל: אם אני אפרט, זה לפרט את כל התוכניות.

אלי אלאלוף: תן את הקווים הגדולים.

חגי מויאל: לפני יומיים הורדנו לרשויות המקומיות 70 תקנים לטיפול בילדים נפגעי אלימות במשפחה.

חגי מויאל: מה שזה אומר, שב-70 רשויות נוספות, במרכזים לטיפול באלימות במשפחה יהיו אנשי מקצוע שיוכשרו לטפל בילדים גם חשופים וגם נפגעי אלימות אבל בתוך המשפחה.

אלי אלאלוף: בתוך המשפחה כשהמשפחה עוד לא יצאה מהבית.

חגי מויאל: כן.

חגי מויאל: ילדים חשופים זה בדרך כלל ילדים שהפגיעה בהם היא אחת מהפגיעות המשמעותיות ביותר שיש, אבל יש קושי מאוד גדול לזהות אותם ולהצביע עליהם.

חגי מויאל: רק אחרי שההורים נכנסים להליך טיפולי, אנחנו מצליחים להגיע גם לילדים האלה ולתת טיפול גם לילדים שהם חשופים.

חגי מויאל: ילד חשוף, קשה לזהות אותו בגלל שהוא לא המוקד העיקרי של האלימות כביכול, אבל בגלל כל החוויות שהוא חווה בבית, יש צורך לעשות התערבות מאוד משמעותית טיפולית ולכן הוועדה הבין-משרדית הקצתה באמצעות משרד הרווחה 68 תקנים לרשויות המקומיות לטיפול בילדים.

אלי אלאלוף: איך בחרתם ביישובים?

חגי מויאל: בנינו קריטריונים שמורכבים גם על מרכזים שמסוגלים להוביל את המהלך הזה.

חגי מויאל: רשויות ברמה סוציו אקונומית כזו או אחרת הוגדרו, רשויות שאנחנו קיבלנו נתונים של היקפי אלימות במשפחה, רחבים.

חגי מויאל: זה הקריטריונים לחלוקה.

חגי מויאל: אני רק חייב לציין שבשנת 2019 ירחיבו את התוכנית הזאת בעוד 60 תקנים, כלומר ה-70 תקנים הם ל-2018 והם הועברו לרשויות וב-2019 יורחבו בעוד 60 תקנים בתחום הזה.

אלי אלאלוף: והם לא יוכלו להיות מופעלים כל עוד שאין מכרז.

חגי מויאל: לא קשור למכרז הזה.

חגי מויאל: בגלל זה אני נזהר במה אני צריך לפרט פה, כי זה לא קשור למכרז הזה.

חגי מויאל: אני חוזר למכרז.

חגי מויאל: במכרז יש עוד שני תחומים, תחום אחד זה הנושא של מענק לנשים יוצאות מקלט שהוא כבר פועל.

חגי מויאל: הוא נכנס גם לתהליך המכרז הזה, אבל הוא במקביל פועל כבר מספר שנים.

חגי מויאל: הנושא הנוסף זה הרחבת דירות המעבר לנשים יוצאות מקלט, שגם נמצא בהליך מכרזי ואז יורחבו כל הדירות לנשים יוצאות מקלט, דירות המעבר, כאשר דירות המעבר עכשיו ינותבו גם לנשים שמגיעות מהקהילה ולא עוברות באמצעות המקלטים.

חגי מויאל: יש הרבה נשים שנמצאות באותה רמת סיכון, אבל יש פתרונות הגנתיים בקהילה ואין צורך לשלב אותן במקלטים.

אלי אלאלוף: מחוץ לקהילה שלהן או בקהילה?

חגי מויאל: לפעמים בתוך הקהילה שלהן, לפעמים הן יוצאות מחוץ לקהילה שלהן לקהילה אחרת, אבל יש המון נשים.

חגי מויאל: אנחנו מטפלים ב-8,000 נשים בשנה.

חגי מויאל: מתוך 8,000 הנשים בשנה, לא הנשים שמגיעות למקלטים, סך כול הנשים שמטופלות בקהילה, מתוכן יש נשים שהן ברמת סיכון גבוהה אבל לא מגיעות למקלטים מכל מיני סיבות.

חגי מויאל: לפעמים אין צורך כי יש אמצעי הגנה אחרים, לפעמים הן לא מתאימות למקלטים ולכן הנשים האלו בהמשך לטיפול שהן עוברות אצלנו ורמת הסיכון יורדת, יכולות להשתלב גם בדירות מעבר שמאפשרות להן השתלבות קצת יותר קלה ומלווה על ידי אנשי מקצוע לפתיחת חיים חדשים בקהילה.

אלי אלאלוף: אני רק רוצה הרצאה של איש עם ניסיון בעבר.

אלי אלאלוף: אני רוצה להגיד לך, אם אתם רוצים לדעת מה המצוקה של הילד, אל תחכו רק לעובדים הסוציאליים שהם עושים את העבודה שלהם.

אלי אלאלוף: גם תתבססו על הידע בבתי הספר.

אלי אלאלוף: אחת התוכניות שאנחנו אז הפעלנו בקרן רש"י, שהידע הכי אמין והכי כמעט מיידי הוא ההתנהגות של הילד בבית הספר, התופעות שרואים בבית הספר ומשם אתם יכולים לדעת.

אלי אלאלוף: במערכות שיש שילוב של שתי המערכות, חינוך, רווחה, זה נפלא, אבל לצערנו אנחנו יודעים כמו כל היהודים, שיש כאלה שלא מדברים לשני, אז הם לא הולכים להביא את האינפורמציה הנדרשת על הילד.

אלי אלאלוף: אם אתם שמים דגש על 70 עובדים סוציאליים, אז תחברו אותם גם למערכת החינוך.

חגי מויאל: קודם כול זה נעשה.

חגי מויאל: תוכניות ההכשרה גם ל-70 האלה וליועצות בבתי הספר.

חגי מויאל: בשנה הבאה אנחנו מוציאים ארבעה מחזורים לטיפול בילדים נפגעים וחשופים שמיועדים גם למערכת החינוך ולא רק למערכת הרווחה, מתוך הראיה שאתה מעלה כאן, הנושא הזה של שיתופי הפעולה והבנה הדדית לגבי הנושא של אוכלוסיית הילדים במיוחד החשופים לאלימות, עם כל מה שמתבטא מבחינה התנהגותית אצל ילדים כאלה בבתי הספר.

אלי אלאלוף: טוב, אז מתי טורונטו, תשתחררו?

אורלי סטוצ'ינר כהן: אורלי סטוצ'ינר כהן, אני מנהלת את תחום הרווחה בידידות טורונטו.

אורלי סטוצ'ינר כהן: אנחנו מפעילים את הפרויקט כמו שנאמר, מ-2012.

אורלי סטוצ'ינר כהן: בימים האלה זה כבר שבע שנים, כאשר באמת חשוב לומר שהמטרה שלנו כפילנטרופיה היא כמובן ליזום פרויקטים מסוג זה כמו שהיושב ראש ציין בתחילת דבריו, ולאחר מכן בעצם לעבור לדבר הבא.

אורלי סטוצ'ינר כהן: אנחנו כבר מבחינתנו התחלנו לעשות את המיפוי של הדבר הבא בתחום האלימות ואנחנו מעוניינים בעצם להעביר את הכסף שעד כה השקענו, כ-20 מיליון שקלים במהלך השנים האחרונות סביב הנושא הזה, והיינו מעוניינים בעצם להשקיע אותם בדבר החשוב שעדיין יש צרכים שלא הוכרו על ידי מדינת ישראל ואנחנו היינו רוצים להשקיע אותם שם.

אלי אלאלוף: אתם עושים את זה בתאום?

אורלי סטוצ'ינר כהן: בוודאי.

אורלי סטוצ'ינר כהן: אנחנו בקשר מצוין גם עם משרד הרווחה, וגם יושבים פה מהמקלטים.

אורלי סטוצ'ינר כהן: הקשר כמובן הוא הדוק במשך כל השנים, בשיתוף פעולה, וגם כמובן שיש נכונות מבחינתנו לתרום מכל הידע שצברנו ומהניסיון על מנת שהדבר הזה ייצא לפועל בדרך הטובה ביותר וכמה שיותר נשים יוכלו באמת לקבל את סל השיקום הזה שכל כך מגיע להם.

אורלי סטוצ'ינר כהן: כולנו יודעים שאישה שיוצאת ממקלט לא יכולה להתקיים באוויר בהיעדר שירותים, בהיעדר תקציבים, בהיעדר תמיכה.

אורלי סטוצ'ינר כהן: אני חושב שהדבר הכי משמעותי שאנחנו בעצם הצלחנו להשפיע בתוך החוק זה הנושא הזה באמת של תוכנית השיקום, התמיכה והליווי, שבעצם האישה כל כך צריכה בנקודת הזמן הזו ואנחנו מחכים בכיליון עיניים בעצם לראות את המכרז ולראות באמת מי הגופים שייגשו כדי שיוכלו להפעיל את זה בדרך הטובה ביותר.

אלי אלאלוף: טוב.

אלי אלאלוף: עוד מישהו רוצה להגיד משהו?

אלי אלאלוף: בבקשה, גברת.

דינה חבלין דהן: שמי דינה חבלין דהן ואני יו"ר פורום העמותות שמפעילות מקלטים.

אלי אלאלוף: את מכירה את המקלט של באר שבע?

דינה חבלין דהן: בהחלט.

אלי אלאלוף: היו לי אצבעות שם.

דינה חבלין דהן: למה לא כל המקלטים בנויים ככה כמו המקלט הזה?

נח קורמן: אני שמעתי ממך בזמנו שאתה תדאג שכל המקלטים יהיו כמו המקלט הזה.

אלי אלאלוף: באתי לפה, אז אני קצת מבזבז זמן.

אלי אלאלוף: אני הייתי עושה את זה.

דינה חבלין דהן: זה הפרויקט הבא.

אלי אלאלוף: אינשאללה.

אלי אלאלוף: עוד מעט.

אלי אלאלוף: חדרה החדש ברמה גבוהה, לא?

קריאה: גם הרצליה.

דינה חבלין דהן: גם הרצליה.

דינה חבלין דהן: אני רוצה להתייחס לבעייתיות שאנחנו רואים באופן שבו משרד הרווחה מצא לנכון להפעיל את החוק הזה.

דינה חבלין דהן: אנחנו חושבים שלהוציא את השירות הזה למיקור חוץ, למכרז, לספק יחיד שאמור יהיה לספק את השירותים האלה שהם כל כך רגישים - - -

אלי אלאלוף: למה ספק יחיד?

אלי אלאלוף: יכולים להיות הרבה ספקים.

דינה חבלין דהן: ממה שאנחנו יודעים דובר על או ספק יחיד בכל רחבי הארץ.

אלי אלאלוף: זה 14 בתים?

אלי אלאלוף: כמה מקלטים יש היום?

דינה חבלין דהן: יש 14 מקלטים.

דינה חבלין דהן: הבעיה שלנו היא גם עם הפריסה הגיאוגרפית וגם עם הרב-תרבותיות של הנשים שיוצאות.

דינה חבלין דהן: אנחנו חוששים שאם ישב ספק יחיד, כשאנחנו מדברים על נשים שזכאיות לסל הזה בהיקף של סדר גודל של 250 נשים בשנה, זה לא כזה הרבה כשאנחנו מתייחסים ברמה ארצית, ואז אני אומרת, ספק יחיד, הוא יגיע לכל כפר בגליל?

דינה חבלין דהן: הוא יגיע לכל נקודה בדרום?

דינה חבלין דהן: הוא יצליח לספק שירותים גם לחרדיות, גם לערביות, גם לכאלה של האוכלוסייה החילונית?

דינה חבלין דהן: עד כמה הוא קשוב?

דינה חבלין דהן: עד כמה הוא יהיה זמין?

דינה חבלין דהן: זה אותנו מטריד.

דינה חבלין דהן: אם החוק נועד למנוע את המצב הזה שנשים שהיו עטופות ומוגנות במקלטים יוצאות החוצה לחיים עצמאיים ובעצם מקבלות אפס שירותים בקהילה ונופלות, לא חשבנו שייצרו פה עוד חוליה בשרשרת הזאת.

דינה חבלין דהן: חשבנו שההיפך, שיהוו את הקשר בין המקלטים לבין הקהילה, כי הקהילה שהוציאה אותם למקלט היא הקהילה הקולטת.

דינה חבלין דהן: אין היגיון בלייצר עוד מנגנון נוסף.

אלי אלאלוף: המכרז כספק יחיד יהיה עבור השירותים למקלטים?

חגי מויאל: לא.

חגי מויאל: הספק היחיד זה לביצוע התוכנית על פי החוק.

חגי מויאל: התוכנית על פי החוק זה ליווי הנשים בקהילה.

אלי אלאלוף: למה אחד?

חגי מויאל: אני אסביר ואני אתייחס לשני דברים.

חגי מויאל: אני אתייחס לנושא של האמירה כאן לגבי החיבור בין מקלטים לקהילה.

חגי מויאל: החיבור בין מקלטים לקהילה צריך להיעשות בכל מקרה, אבל הנושא של ליווי נשים יוצאות מקלט בקהילה הוא לא רלוונטי אך ורק לקשר בין מקלט למחלקת רווחה ברשות המקומית.

חגי מויאל: אישה זקוקה לכל כך הרבה אלמנטים וחיבורים בתוך הקהילה, כמו מיצוי זכויות מול כל הגורמים הציבוריים, כמו הנושא של שילוב ילדים בבתי הספר, כמו נושא של הדרכה וליווי אותה אישה באופן פרטני, כמו החיבור שלה לשירותי רווחה טובים יותר.

חגי מויאל: כל התהליכים האלה הם לא תהליכים רק של לחבר את המקלטים אל מול יחידה מסוימת בקהילה, שזה בדרך כלל מחלקת רווחה שעושה כאן מענה מאוד צר.

חגי מויאל: אנחנו מדברים פה על אישה שזקוקה למענה הרבה יותר רחב מבחינת השירותים שהיא צריכה לקבל בקהילה ולכן יש יחידה נוספת שמקשרת בין המקלטים לבין כל הקהילה.

חגי מויאל: זה אחד.

חגי מויאל: שניים, למה ספק יחיד?

חגי מויאל: השירותים שניתנים לנשים יוצאות מקלט הם בכל רחבי הארץ.

חגי מויאל: מדובר על נשים שיכולות להחליט שהן רוצות לצאת מהמקלט למטולה ויש כאלה שיחליטו שהן רוצות לצאת לאילת.

חגי מויאל: לחלק מספר ספקים ברחבי הארץ, מכמה סיבות זה הופך להיות בעייתי.

חגי מויאל: הסיבה הראשונה היא סיבה תקציבית.

חגי מויאל: התוכנית הזאת היא תוכנית שמוגבלת בתקציב.

חגי מויאל: לתוכנית הזו, למטרייה של השירותים יש גם מטרייה ארגונית, לא רק עובד סוציאלי ומלווה שמלוות את אותה אישה.

חגי מויאל: יש מערכת שלמה של מנהל תוכנית, של אנשי מנהלה כאלה ואחרים.

חגי מויאל: אנחנו בהערכה שלנו לא רצינו להעלות את הנושא של המטרייה הארגונית בעלויות כל כך גבוהות ולפגוע בשירותים שהאישה אמורה לקבל, וסיבות נוספות.

חגי מויאל: בחרנו שיהיה ספק יחיד שיתפרס בכל הארץ, ייתן את המענה הזה תחת מטרייה ארגונית אחת ולא ארבעה או חמישה ארגונים שיבנו ארבע או חמש - - -

אלי אלאלוף: חגי, אני חייב להגיד לך, כל הנימוקים שאמרת למה צריך ספק יחיד, זה דווקא הנימוקים של למה לא צריך.

עאידה תומא סלימאן: נכון, למה לא צריך.

אלי אלאלוף: הקשר עם הקהילה, הקשר עם השירותים, הקשר עם בית הספר, הקשר עם שירותים נוספים קרובים.

אלי אלאלוף: אני לא מבין את זה.

אלי אלאלוף: אני ממליץ, כמעט אוטומטי אני יכול להגיד בשם החברים שלי, חברי הכנסת, תבדקו מחדש את ההחלטה הזאת.

אלי אלאלוף: היא לא מוצלחת, ואם החוק הוא כזה - - -

עאידה תומא סלימאן: החוק לא אומר - - -

מיכל רוזין: לכן הם תקועים כבר שנה פלוס מאז שהחוק אושר.

עאידה תומא סלימאן: השאלה מתי נפלה ההחלטה הזו.

עאידה תומא סלימאן: אם זו לא התשובה כדי להסביר למה עד עכשיו לא הצלחתם לבצע.

חגי מויאל: לא, אני הסברתי.

עאידה תומא סלימאן: המרכז יצא כבר?

חגי מויאל: עאידה, אני הסברתי.

חגי מויאל: אני יכול לחזור על הדברים שאמרתי קודם.

חגי מויאל: הפרסום יהיה בסוף החודש הזה.

חגי מויאל: הוא היה אמור להיות לפני שבועיים.

חגי מויאל: המכרז הזה היה בצינורות שלנו המון זמן.

חגי מויאל: הוא התעכב המון זמן, זה נכון, כבר אמרתי את זה גם קודם.

חגי מויאל: הוא יותר משנה במערכת שלנו.

חגי מויאל: אחרי חודשיים וחצי הוגשה הדרישה למכרז הזה ותהליך ניהול המכרז לקח תקופה - - -

אלי אלאלוף: סליחה, היות והזמן שלנו מוגבל, בוא תן לנו תשובות קצרות.

אלי אלאלוף: האינפורמציה שנתת כרגע, שקיבלנו מיושבת ראש העמותה המשותפת, גברת דהן, אני רוצה להגיד לך, זו החלטה שהיא לא מוצלחת, אני להגיד בצורה הכי עדינה שאני יכול להגיד.

אלי אלאלוף: לאור הניסיון האישי שלי בתחום הזה, אין כמו שירות באזור גם אם זה עבור נשים שבאות מאזורים אחרים.

אלי אלאלוף: אין כמו שירות כזה.

אלי אלאלוף: אם רשות מקומית לא מזדהה עם המקלט לנשים מוכות שיש לה, גם אם הן באות ממקומות אחרים, אז דע לך, זה תת שירות לאותן נשים.

אלי אלאלוף: כדאי שתביאו את זה.

אלי אלאלוף: שניים, אני לא מכיר גוף שהוא טוב בכל האוכלוסיות, בכל האזורים בארץ.

אלי אלאלוף: זה בזבוז כסף, זה טירוף.

אלי אלאלוף: תתחיל לבזבז הרבה כסף על נסיעות, על ביטול זמן, על זה שכל אחד צריך שעות לנסוע בפקקים.

עאידה תומא סלימאן: או שיטרטרו את הנשים.

מיכל רוזין: יותר מזה, מה עם ייחודיות של קבוצות אוכלוסייה, שפות שצריך.

מיכל רוזין: אנחנו יודעים שגם זה ייחודי.

מיכל רוזין: דוברת ערבית אחת תרוץ בכל הארץ?

מיכל רוזין: אנחנו כבר יודעים איך זה נראה.

מיכל רוזין: או דוברת אמהרית אחת?

חגי מויאל: קודם כול המכרז מתייחס גם לזה.

חגי מויאל: אני רק לא הבנתי בהצעה שלך האם ההצעה שלך היא להוריד את זה למה?

חגי מויאל: לרשויות המקומיות?

חגי מויאל: שיהיו 256 רשויות שיתנו שירות?

אלי אלאלוף: למכרז.

אלי אלאלוף: אתה אומר, אתה עושה מכרז למתן שירות?

אלי אלאלוף: תן לארבעה גופים להפעיל את זה.

מיכל רוזין: יש מרכזים למניעת אלימות, יש רשויות רווחה, יש מקלטים.

מיכל רוזין: כולם, יש להם את הידע.

מיכל רוזין: התסכול הוא קודם כול באמת שמאז החוק, שנה פלוס מחכים למכרז, אבל יותר מזה, אנחנו רואים את זה כל פעם מחדש.

מיכל רוזין: אני מכירה את זה ממרכזי הסיוע לנפגעות תקיפה מינית, את מכירה את זה ממקלטים ואלימות נגד נשים, העמותה.

מיכל רוזין: אנחנו כל פעם רואים את הדבר הזה שמשרד הרווחה בא ואומר, בואו נעשה מכרז, נביא איזה גוף, איזה מישהו חדש פתאום נולד והוא המומחה הגדול.

מיכל רוזין: יש מומחיות בשטח.

מיכל רוזין: יש עמותות, יש רווחה, יש מרכזים למניעת אלימות.

מיכל רוזין: המומחיות כבר קיימת בשטח.

מיכל רוזין: עכשיו תביא גוף, עד שתעשה מכרז, עד שתבחר בו.

מיכל רוזין: יבוא אותו גוף, עכשיו אתה תתחיל להכשיר.

מיכל רוזין: עד שיקלוט עובדים, עד שיכשיר.

מיכל רוזין: יש כבר אנשים שהם מומחים בתחום, קחו אותם.

מיכל רוזין: אני לא מבינה איך כל השנה הזאת לא יצרתם ועדה מייעצת של המקלטים, של אותן נשים שעוסקות בתחום הזה כדי לייעץ לכם על המרכז, כדי להביא את הדבר הכי טוב שאפשר שייצא.

מיכל רוזין: אם כבר התעכבתם, אז לפחות הייתם אומרים לנו, עשינו תהליך חשיבה עם הארגונים, עם העמותות, עם המקלטים כדי לחשוב ביחד איך להביא.

מיכל רוזין: אני גם במהלך השנה הזאת כמה פעמים פניתי ושאלתי למה לא מערבים את העמותות, למה לא מערבים את נשות המקלטים, למה בעצם לא עושים את הוועדה המייעצת הזאת.

מיכל רוזין: אני רוצה לשאול משהו שעוד יותר מטריד אותי ועל זה אני מוסיפה לשאלות שלך.

מיכל רוזין: 10 מיליון שקלים ב-2018, לאן הם הולכים, מה קורה איתם ומה עם הנשים שהיו צריכות לקבל את השירותים?

מיכל רוזין: אז בינתיים הן לא מקבלות כלום?

קריאה: 10 מיליון מ-2017 כבר הלכו לפח.

מיכל רוזין: ומה עם 2018?

מיכל רוזין: עוד שנייה נגמר גם 2018.

מיכל רוזין: עד שיהיה מכרז גם 2018 לא יהיה, אז אני שואלת, א', מה קורה עם הכסף הזה?

מיכל רוזין: זה אמנם כסף קטן לקופת המדינה, אבל זה המון כסף לאותן נשים.

מיכל רוזין: אני גם שואלת, אותן נשים שעכשיו יוצאות ממקלטים, שאחר כך נמצא אותן חס וחלילה ושלום בכותרות של נשים שחס וחלילה נרצחו כי הן חזרו הביתה לבעל שלהן, אז מה קורה עם אותן נשים בדרך?

מיכל רוזין: יופי, יש תהליך ואני בעד מינהל תקין ושייצא מכרז כמו שצריך.

מיכל רוזין: זה לא מינהל תקין, דרך אגב, שנה פלוס, אבל שייצא מכרז כמו שצריך והכול ייעשה מצוין.

מיכל רוזין: מה קורה עם הנשים בדרך?

מיכל רוזין: איך אתם דואגים להן?

עאידה תומא סלימאן: כמובן אני מצטרפת לכל הדברים שאמרה חברת הכנסת מיכל רוזין.

עאידה תומא סלימאן: אני מאוד לא מבינה את הקונספציה הזו של תמיד ליצור עוד איזשהו גוף שהגוף הזה יתחיל לאגור את המידע ואת הניסיון ואת היכולת כן לנהל כדי בסופו של דבר לתת שירות שכבר יש מומחים שיכולים לתת אותו.

עאידה תומא סלימאן: לפני שבועיים הייתה הצעה פה להקים ועדת חקירה בנושא רצח נשים, והיא תעלה ביום רביעי להצבעה.

עאידה תומא סלימאן: 20 נשים נרצחו, חצי מהן כבר התלוננו או במשטרה או היו ברווחה.

עאידה תומא סלימאן: לבוא עכשיו ולהגיד שנחסך מנשים את האפשרות כן להתחיל חיים חדשים ולהשתקם במרוחק ממקור האלימות כי אתם ישבתם וחשבתם ודנתם והמכרז נתקע ולא נתקע.

עאידה תומא סלימאן: את האמת?

עאידה תומא סלימאן: זה כבר לא מעניין.

עאידה תומא סלימאן: כל פעם שזה תלוי בנשים ותלוי באלימות נגד נשים, יש איזושהי סיבה לא להוציא את הכסף הזה.

עאידה תומא סלימאן: אנחנו כן רוצות לדעת מה קרה עם ה-10 מיליון של שנה שעברה או הכסף של שנה שעברה, מה יהיה עם ה-10 מיליון של השנה הזו, מה תעשו איתם?

עאידה תומא סלימאן: תהיה לנו ישיבה אחרי הצהריים בעניין עובדים סוציאליים.

עאידה תומא סלימאן: אין עכשיו עובדים סוציאליים שמחכים בתור שיקלטו באיזשהו גוף חדש שיתחיל.

עאידה תומא סלימאן: עד שימצא הגוף הזה את האנשים שיכולים לספק את השירות, תעבור עוד שנה.

עאידה תומא סלימאן: אנחנו מכירים את זה.

עאידה תומא סלימאן: יש אפשרות להעביר את זה למרכזי מניעת אלימות.

עאידה תומא סלימאן: אם נגיד על הלשכות, אתם תבואו ותגידו, לא כל פעם יש אישה שחוזרת ללשכה הספציפית ולא נחזיק תקן ככה.

אלי אלאלוף: מי החליט שזה גוף מפעיל אחד?

חגי מויאל: קודם כול, הייתה דילמה ואנחנו המלצנו בהתחלה שזה יהיה בפריסה מחוזית, שיוכלו לתת את המענה הזה בפריסה מחוזית.

חגי מויאל: מערכת המכרזים שלנו עם ההנחיות שיש להם הגבילו אותנו שזה יהיה ספק יחיד.

אלי אלאלוף: עכשיו הטכנאי שכותב את המכרז, הוא קובע את התוכן?

אלי אלאלוף: אני לא מבין.

עאידה תומא סלימאן: אבל ככה זה ברוב המקרים.

אלי אלאלוף: זה הגיע לדיון אצל המנכ"ל קודם?

חגי מויאל: לא, הסוגיה לא עלתה לדיון אצל המנכ"ל.

אלי אלאלוף: אנחנו, ברשותכם, ביחד, ננסח מכתב שייצא היום מטעמנו למנכ"ל.

אלי אלאלוף: אנחנו מערערים על ההחלטה הטכנית הזאת שהיא מאוד מהותית במיוחד במתן שירות.

אלי אלאלוף: שניים, תהיה גם השאלה לגבי הניצול התקציבי הלא מנוצל של 2018-2017.

חגי מויאל: אני רוצה בכל זאת להתייחס לדברים שחברת הכנסת עאידה העלתה.

חגי מויאל: המכרז בנוי בצורה כזו שמי שייגש למכרז זה רק גופים שיש להם אחת משלושת האלמנטים המקצועיים הבאים: אחד זה מיומנות בנושא של טיפול באלימות במשפחה.

חגי מויאל: לצורך העניין רק לדוגמא, מפעילי מקלטים יכולים להיות חלק מהמכרז הזה.

חגי מויאל: גופים שיש להם ניסיון בנושא של שיקום תעסוקתי לנשים נפגעות אלימות, ויש גופים כאלה שעובדים איתנו, עם המשרד בתוכניות שלנו בשטח שגם יכולים להיות חלק מזה.

חגי מויאל: ב', גופים שמומחים לנושא של מיצוי זכויות.

חגי מויאל: אלה שלושת התחומים.

אלי אלאלוף: מה הבעיה לצרף צוות של שלושת המחוזות?

אלי אלאלוף: א', שתדע, מהשולחן הזה באמצעותי יצא תקציב מיוחד של 10 מיליון למרכזים למיצוי זכויות.

אלי אלאלוף: אני בטוח שעוד לא נוצל.

אלי אלאלוף: תבקשו שיבדקו את זה.

אלי אלאלוף: יש שם תקציב שעומד לרשות העסק.

אלי אלאלוף: תשלבו את הדברים.

אלי אלאלוף: שניים, אפשר לתת את זה למפעיל שמשלב את שלושת המטרות שאתם קבעתם.

אלי אלאלוף: לא חייב להיות שהוא היום יהיה גאון הדור.

אלי אלאלוף: הוא ייבנה בהתאם לצרכים שלכם.

חגי מויאל: נכון.

עאידה תומא סלימאן: אני חושבת שיש פה בעיה בתפיסה של מה זה הגוף שצריך ללוות אישה שרק עכשיו יצאה ממקלט.

עאידה תומא סלימאן: לבוא ולחשוב שגוף שהוא אחראי על מיצוי זכויות כאשר אנחנו מדברים על אישה מוכה שצריכה לעבור איזושהי דרך ארוכה עד להשתקם ולהיות מסוגלת כן למצות את הזכויות שלה, ואנחנו יודעות איך הנשים האלה יוצאות מהמקלט, זאת טעות.

חגי מויאל: זה לא מיצוי זכויות באופן כללי, עאידה, זה מיצוי זכויות בתחום של אלימות במשפחה.

עאידה תומא סלימאן: אחד הדברים שהעובדים הסוציאליים סובלים מהם בימים האלה זה חוסר היכולת שלהם לספק תשובות ולספק מענים לנשים שמגיעות אליהם.

עאידה תומא סלימאן: במקום לחזק את המעמד הזה, במקום לתת את זה לעובדים סוציאליים או למרכזי מניעת אלימות או למקלטים עצמם כדי לספק את התשובות, ויש להם את המיומנויות, אנחנו ניצור גוף מטפל שלישי.

עאידה תומא סלימאן: אני לא מבינה למה.

אלי אלאלוף: בואו לא נפרט לפרטי פרטים.

אלי אלאלוף: אני רוצה לסכם את הנקודה הזאת.

אלי אלאלוף: אמרת שהיום השירותים האלה ניתנים על ידי המקלטים לנשים מוכות.

אלי אלאלוף: אני מכיר לפחות עמותה אחת או שתיים של הרצליה, אז שתיהן מסוגלות להביא לך את זה, אבל אל תבקש מיחדיו בבאר שבע ללכת לטיזי נבי בסוף העולם.

אלי אלאלוף: אל תבקש מהרצליה ללכת לכל המקומות, בבית שמש, אצל החרדים ואצל הערבים.

אלי אלאלוף: אני חושב שזה העוגן הכי טוב שיש לכם.

אלי אלאלוף: זה קיים, זה 14 מקומות שונים.

אלי אלאלוף: אם חסר בפינה אחת, אז תבחרו, אבל הפתרון הזה שהוא נראה קל יותר, נשלט יותר, אני אומר לך, זה לא נכון.

אלי אלאלוף: תנסו לעשות.

אלי אלאלוף: אנחנו נחזק את העמדה הזאת בכתיבת מכתב שייצא עוד היום למנכ"ל המשרד ותנצלו את ההערה של מיכל שהייתה לפני כן.

אלי אלאלוף: תתחילו לפעול.

אלי אלאלוף: היום המרכזים לנשים מוכות, אתה לא צריך לתת להם כסף כדי שיבואו להשתלמויות.

אלי אלאלוף: אתה לא צריך כסף כדי שיתחילו להיערך.

אלי אלאלוף: הם פה, הם מוכנים.

אלי אלאלוף: זו המשימה שלהם.

אלי אלאלוף: בלי הנושא הזה הם לא היו קיימים, אז בבקשה תיכנסו למהלך הזה.

אלי אלאלוף: יהיה מכרז, התוצאות יהיו בפברואר.

אלי אלאלוף: תאמין לי, המעשים יתחילו בקושי ביולי ואז מתחילה עונת המלפפונים, אז יתחילו החגים.

אלי אלאלוף: זה אומר שזה בעוד שנה.

אלי אלאלוף: חבר'ה, תרוצו נגד הזמן כי הזמן זה הביטחון של המשפחות האלה.

אלי אלאלוף: תעשו הכול כדי לקדם.

אלי אלאלוף: אני לא רוצה לבטא מילה של נזיפה במשרד הרווחה על שנה וחודשיים שלא יצא לפועל, אבל עכשיו תתכוננו.

אלי אלאלוף: תעשו את זה.

אלי אלאלוף: עוד דבר, מיכל?

מיכל רוזין: אני איתך.

אלי אלאלוף: אוקי.

אלי אלאלוף: מיכל ואני חייבים לרוץ לוועדת חוץ וביטחון, אז יש לנו עוד שבע דקות, ברשותכם.

אלי אלאלוף: כן, בבקשה גברת.

עפרה ג'יניאו: עפרה ג'ינאו, יושבת ראש ועד מנהל של עמותת אישה לאישה שמנהלת מקלט ודירות מעבר בירושלים.

עפרה ג'יניאו: אני רק רציתי לציין, אני מצטרפת פה באמת לכל הדברים שנאמרו על ידי דינה כמובן, שמייצגת אותנו וחברות הכנסת.

עפרה ג'יניאו: רציתי לציין שאנחנו כעמותה שמנהלת מקלט כבר 30 שנה בעצם נותנים את השירות הזה בלי תקציבים מהמדינה, עושים את זה מתוך תרומות שאנשים תורמים לנו ונותנים, אבל אנחנו מוגבלים.

עפרה ג'יניאו: יש לנו את כל המומחיות, את כל הידע.

אלי אלאלוף: מסכים איתך.

אלי אלאלוף: אני חושב שזו סמכות שאין לו, למי שכותב את המכרז, להתערב.

אלי אלאלוף: אתה צריך לקבוע, אתה איש המקצוע.

מיכל רוזין: אני אגיד יותר מזה.

מיכל רוזין: חברת הכנסת זהבה גלאון שהעבירה את הצעת החוק בשיתוף פעולה עם שר האוצר כחלון, אני בצניעות אומר שזו הייתה כוונתם, לחזק את מה שקורה היום בשטח, לאפשר את התקציב של המדינה, לחזק את אותם גורמים שעושים כבר את הדבר הזה ולהעצים את זה ולתת יותר שירותים לאנשים, אבל זו הייתה הכוונה.

אלי אלאלוף: בעזרת הוועדה הזאת שאישרה את החוק.

מיכל רוזין: בוודאי.

עפרה ג'יניאו: המנכ"לית שלנו נעמי שניידרמן, היא הייתה בעצם שותפה ועזרה וסייעה בכל הגיבוש של החוק הזה.

אלי אלאלוף: עוד מישהו?

נעמי שניידרמן: נעמי שניידרמן, מנכ"לית עמותת אישה לאישה.

נעמי שניידרמן: אני באמת רוצה לחדד את השאלה כאן ובאמת לשאול.

נעמי שניידרמן: התפלמסנו המון על ספק יחיד או לא ספק יחיד, אבל בעצם השאלה המאוד בסיסית, האם אפשר למנוע את ההוצאה של הנושא הזה למכרז ולחשוב על איזשהו פתרון אחר?

אלי אלאלוף: אני לא רוצה להילחם.

אלי אלאלוף: יש פה מלחמה איומה מול החשב הכללי של האוצר.

אלי אלאלוף: זה לא ניתן.

אלי אלאלוף: תיגשו למכרז.

אלי אלאלוף: אין שום סיכוי שיהיה ארגון שיכיר טוב יותר מכם.

אלי אלאלוף: תלכו למכרז, תאמינו לי.

אלי אלאלוף: אל תילחמו, זה מאוחר.

נעמי שניידרמן: אז באמת הנושא של לא ספק יחיד.

אלי אלאלוף: רק לא ספק יחיד.

אלי אלאלוף: בשום פנים ואופן.

אלי אלאלוף: אנחנו נעמוד על כך.

נעמי שניידרמן: עוד מילה אחת בנושא של יישום של עוד רגל של החוק הזה.

נעמי שניידרמן: עלה פה הנושא של הדירות מעבר.

נעמי שניידרמן: באמת לשמחתנו יצא מכרז בנושא הזה, אבל רק חשוב להגיד שגם המודל שלפיו יצא המכרז הוא מודל ארכאי על בסיס שנהגה לפני 25 או 30 שנה ובאמת יש מקום לבחון את הנושא של מספר הנשים בדירות, כי כרגע המודל בנוי על - - -

אלי אלאלוף: אם יצא מכרז, עצה טכנית מניסיון.

אלי אלאלוף: תחיו עם המכרז הקיים.

אלי אלאלוף: תפקיד של מנהל התוכן לבדוק את הפעילות מתוך המכרז הזה והוא יכול להמליץ על שינוי.

נעמי שניידרמן: אז אנחנו באמת מנצלים את הבמה כאן כדי להגיד שזה נושא מאוד קריטי.

אלי אלאלוף: אוקי, אז אני מציע שנעשה ,כל עוד שאנחנו חיים בכנסת הזאת, אז אנחנו מוכנים לעשות מעקב.

אלי אלאלוף: נשמח לעשות מעקב.

אלי אלאלוף: תכתבו לנו ונתייחס לזה.

נעמי שניידרמן: תודה.

אלי אלאלוף: אני שוב מודה לידידות טורונטו, שימשיכו.

אורלי סטוצ'ינר כהן: שכן הצליחו להפעיל את זה כגוף יחיד, כמו שאמרתי, במשך שבע שנים, בתשעה מקלטים מתוך ה-14.

אורלי סטוצ'ינר כהן: יש הגבלה וגם אנחנו המלצנו שיהיה יותר מספק אחד.

אורלי סטוצ'ינר כהן: חבל שעאידה הלכה.

אורלי סטוצ'ינר כהן: ההמלצה שלנו הייתה שכן הציבור הערבי יקבל התייחסות אחרת.

אורלי סטוצ'ינר כהן: מהעבודה שלנו אנחנו מוצאים שכדי באמת לחולל שינוי אצל אישה ערבייה שיוצאת ממקלט, היא צריכה את כל הקהילה לצידה, ואת זה עם כל הכבוד, אני אומרת באמת, עובדת סוציאלית אחת מול אישה לא יכולה לעשות.

אורלי סטוצ'ינר כהן: כדי להשפיע על העבודה של נשים נפגעות אלימות במגזר הערבי, צריך הרבה יותר מאשר ארגון או ספק או עובד סוציאלית טובה.

אורלי סטוצ'ינר כהן: זו באמת תפיסה קהילתית שאם אנחנו רוצים באמת לראות איזשהו שינוי, צריך באמת שאיזשהו ארגון שהוא באמת מצוי ופועל כבר בתוך האוכלוסייה הערבית יכול להוביל את זה.

נעמי שניידרמן: ויש ארגונים כאלה.

אורלי סטוצ'ינר כהן: בוודאי.

אלי אלאלוף: חגי, סלח לי שבפגישה ראשונה דרשתי ממך יותר משבדרך כלל אני דורש, אבל זה נושא מאוד קרוב לליבי.

אלי אלאלוף: אני ראיתי את זה.

אלי אלאלוף: אני בכיתי עם נשים.

אלי אלאלוף: פגשתי אישה שהיא סבתא, מצפת הגיעה לבאר שבע.

אלי אלאלוף: אני לא יכולתי.

אלי אלאלוף: זה כאב מטורף.

אלי אלאלוף: זה פשוט מטורף לראות את זה.

אלי אלאלוף: שוב, תרוצו כמה שיותר, תעבדו במקביל על כל מיני מסלולים.

אלי אלאלוף: תצילו אישה מיום אחד של סבל.

אלי אלאלוף: אני בטוח שאתם מבינים את זה.

קריאה: עדיין לא שמענו איפה הכסף.

אלי אלאלוף: אמרנו שיהיה במכתב למנכ"ל עוד היום, אני מבטיח לכם.

אלי אלאלוף: אוקי, אני מתנצל ואני מבקש לנעול את הישיבה.

אלי אלאלוף: תודה רבה לכם.